《南下洼钓鱼》
清代·曾习经

乐方难具陈，时复从儿嬉。及晡理钓竿，起行芦之漪。

小雨不作难，好风来无倪。信手忽有得，一寸具鳞鬐。

童稚竞欢哗，我亦微拈髭。意适无大小，手眼殊忘疲。

一盂暂为盛，携归供盆池。家人闻得鱼，逼观色都怡。

陋哉韩文公，即事多涕洟。作诗赠侯喜，较量铢与锱。

横江遮紫鳞，亦复宁许奇。

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。